Puheeni pikkujoulussa 2025
Arvoisat Myyrmäen eläkkeensaajat
Tämä vuosi on ollut meille eläkeikäisille huono. Sosiaali- ja terveydenhuollon palveluja on kauttaaltaan  heikennetty maan hallituksen toimesta. Vaikka Vantaan Keravan Hyvinvointialue on tehnyt kaikkensa  palvelujen säilyttämiseksi ja siinä varsin hyvin onnistunutkin, niin tulevaisuus ei Orpon-Purran  hallituksen toimien vuoksi näytä turvalliselta. Pahinta on epävarmuudesta sikiävä pelko siitä mitä  tulevaisuus tuo tullessaan. Myös maamme ja laajemmin koko Euroopan unionin talouden heikkeneminen ja  huonot ennusteet sen osalta myös tulevaisuutta koskien nostavat mielissämme ei vain epävarmuutta, vaan  suoranaista pelkoa. Toivomme tilanteen tältä osin muuttuvan paremmaksi.
Tässä vuodessa on ollut meille eläkeikäisille myös paljon hyvää. Eläkkeensaajaperheessä on tänä vuonna  saatu umpeen niitä haavoja, joita pitkät koronavuodet aiheuttivat. Vaikka eläkkeensaajayhdistysten  yhteinen jäsenmäärä on edelleen laskussa, on aktiivisimmissa yhdistyksissä jäsenmäärä saavuttanut  koronaa edeltävän tason. Myös meidän jäsenmäärämme kävi jo neljässäsadassa jäsenessä.
Omassa yhdistyksessämme meillä on ollut mahdollisuus kokea yhteishenkeä ja sellaista vertaistukea  iloissa ja vastoinkäymisissä, mitä vain harvoissa muissa paikoissa voisimme saada.
Hyvillä mielin olen seurannut meidän kerhojemme toimivan hyvässä hengessä, toistemme seurasta nauttien  ja yhteisissä harrastuksissamme viihtyen. Kerhojemme toiminta tunnetaan yhdistyksemme ulkopuolellakin.  Useimmat uudet jäsenet tulevat meille ennen muuta jostain harrastuksestamme kiinnostuneena. Käsityökerho  sai näkyvyyttä jälleen viikko sitten. Myyjäisetkin tuottivat yhdistyksellemme hyvää lähes kolmentuhannen  euron edestä.
Eilen vietettiin välittämisen päivää. Se on vuosittain toistuva – vielä aika tuntematon – tapahtumapäivä  marraskuun viimeisenä perjantaina. Päivän tarkoituksena on innostaa ja kannustaa kaikenikäisiä ihmisiä  välittämään toisistaan - ja etenkin ikäihmisistä. 
Jokainen meistä voi olla jollekin ihmiselle ainoa kontakti päivän tai koko viikon aikana. Sillä, mitä  kohdatessa tapahtuu, on merkitystä. Kuuntelemalla ja auttamalla voimme osoittaa, että välitämme. Voimme  luoda toiveikkuutta ja hyvää mieltä ystävällisillä sanoilla tai aivan pienilläkin teoilla. Voimme tuoda  täysin vieraallekin ihmiselle hyvän mielen ja kokemuksen huomatuksi ja kohdatuksi tulemisesta.
Minä olen sitä mieltä, että Myyrmäen Eläkkeensaajien toiminnassa välitämme toisistamme jokainen hetki ja  päivä. Itse kukin meistä voi välittää toisista ikäihmisistä innostamalla häntä yhdistyksemme toimintaan  mukaan.
Hyvät eläkkeensaajat
Näin vuoden päättyessä haluan puheenjohtajana kiittää erityisesti teitä aktiiveja, jotka olette  käyttäneet aikaa yhteiseksi hyväksemme. Ilman aktiiveja mikään yhteisö ei voi toimia. Kiitos myös  jokaiselle yhdistyksen jäsenelle. Kiitän jokaista teitä hyvästä yhteishengestämme. Yhdessä me saamme sen  aikaiseksi myös tulevana vuonna. 
Joulu on lämmin ja toisista välittämisen juhla. Jouluna rauhoitumme avaamaan rintamme ja sielumme rauhan  sanomille.
Jussi Särkelä